Mar 29,2015
తగ్గిన టీడీఎస్‌ వసూళ్లు
న్యూఢిల్లీ: ప్రత్యక్ష పన్నుల వసూళ్లలో ఏర్పడిన లోటు గురించి చింతిస్తున్న కేంద్ర ప్రభుత్వం తదుపరి కార్యచరణపై దృష్టి సారించింది. మూలం వద్దే పన్ను తగ్గింపు (టీడీఎస్‌) విధానంలో సమీకరించే పన్ను మొత్తాన్ని ఈ ఆర్థిక సంవత్సరం చివరి నాటికి ఖజానాకు జమ చేయాలని కోరింది. దీనికి సంబంధించి ప్రభుత్వ, ప్రైవేటు బ్యాంకులకు వర్తమానాన్ని పంపించింది. టీడీఎస్‌ విభాగంలో వృద్ధి గత ఏడాది ఇదే కాలంతో పోలిస్తే సగం కన్నా తక్కువగా నమోదు కావడం పఆదాయపు పన్ను శాఖ, ప్రభుత్వం, ప్రత్యక్ష పన్నుల బోర్డు (సీబీడీటీ) చాలా ఆందోశనలో ఉన్నాయి. అధికారిక సమాచారం మేరకు మార్చి మొదటి వారం వరకు టీడీఎస్‌ వసూళ్లు 7.49 శాతంగా నమోదు అయింది. గత ఏడాది ఇదే కాలంలో ఈ వసూళ్లు
16.69 శాతంగా ఉన్నవి. తయారీ రంగం, నిర్మాణ రంగంలో ఏర్పడిన మందగమనం వల్ల టీడీఎస్‌, టీసీఎస్‌ల వసూళ్లు చాలా తక్కువగా నమోదు అయ్యాయి. మార్చి చివరి నాటికి కూడా ఈ తరహా పన్ను వసూళ్లు ఒక సవాలుగానే నిలిచాయంటూ ఆదయపు పన్ను శాఖ ఉన్నతాధికారి ఒకరు తెలిపారు. ఈనేపథ్యంలో మార్చి మాసంలో వసూలైన పన్నును ఇదే నెలాఖరు నాటికి ఖజానాకు జమ చేయాల్సిందిగా ఆర్థిక సర్వీసుల శాఖ బ్యాంకులను కోరినట్లు ఆయన వెల్లడించారు. లీజులు, లైసెన్సింగ్‌లు, గనుల కాంట్రాక్టులు, పార్కింగ్‌ లాట్‌లు, టోల్‌ ప్లాజాల వద్ద టీసీఎస్‌ పన్నుల వసూళ్ల పూర్తి స్థాయిలో జరిగేలా కింది స్థాయి అధికారులకు తగిన ఆదేశాలను జారీ చేయాలని కేంద్ర రెవెన్యూ శాఖ కార్యదర్శి అన్ని రాష్ట్ర ముఖ్య కార్యదర్శులకు లేఖలు కూడా రాయడం విశేషం. పన్ను ఎగవేతదారుల భరతం పట్టి వసూళ్లను పెంచేందుకు ప్రత్యేక డ్రైవ్‌లను నిర్వహించాల్సిందిగా కేంద్రం ఆదాయపు పన్ను శాఖను కోరింది. కేంద్రం ఈ ఏడాది మొత్తం రూ.7.36 కోట్ల మేర ప్రత్యక్ష పన్నుల వసూళ్లను లక్ష్యంగా పెట్టుకోగా.. సీబీడీటీ అంచనా మేరకు మార్చి మొదటి వారం వరకు రూ.5,53,373 కోట్ల పన్ను మాత్రమే వసూలైనట్లు సమాచారం.
మీ స్నేహితులకు రికమెండ్ చెయ్యండి